Սուրեն Նազինյան

**Սուրեն Ռաֆայելի Նազինյան** (մարտի 21, 1982, Բերդ, Հայկական ԽՍՀ, ԽՍՀՄ), հայ բժիշկ, թմրաբան (նարկոլոգ), կախվածությունների մասնագետ։ 2019 թվականից մինչև 2025 թվականի մայիս ղեկավարել է Հայաստանի առողջապահության նախարարության Կախվածությունների բուժման ազգային կենտրոնը։

## Կենսագրություն
Սուրեն Ռաֆայելի Նազինյանը ծնվել է Տավուշի մարզի Բերդ քաղաքում 1982 թվականի մարտի 21-ին։ 1988 թվականին ընդունվել է Բերդի թիվ 3 դպրոց, որտեղ սովորել մինչև 1996 թվականը։ 1996 թվականին, ընտանիքի հետ բնակության տեղափոխվելով Երևան, շարունակել է ուսումը Երևանի թիվ 165, ապա թիվ 43 դպրոցներում։ 1998 թվականին ընդունվել է Երևանի Մխիթար Հերացու անվան պետական բժշկական համալսարանի բուժական ֆակուլտետ։ 2004 թվականին ավարտելով բժշկական համալսարանը՝ ընդունվել է Առողջապահության նախարարության Առողջապահության ազգային ինստիտուտ՝ «նարկոլոգիա» մասնագիտությամբ կլինիկական օրդինատուրա անցնելու նպատակով։ 2005 թվականից մինչև 2007 թվական ծառայել է Հայաստանի զինված ուժերում։ Եղել է N զորամասի բուժկետի պետ։ 

### Աշխատանքային գործունեություն
2008 թվականից աշխատել է Առողջապահության նախարարության «Հոգեբուժական բժշկական կենտրոն» փակ բաժնետիրական ընկերության նարկոլոգիական կլինիկայում (2014 թվականից՝ «Նարկոլոգիական հանրապետական կենտրոն», իսկ 2019 թվականից՝ «Կախվածությունների բուժման ազգային կենտրոն»)։

Նարկոլոգիական կլինիկայում աշխատել է մինչև 2012 թվականը՝ զբաղեցնելով տարբեր պաշտոններ (հերթապահ բժիշկ, փոխարինող բուժման ծրագրի բժիշկ, անհետաձգելի նարկոլոգիայի բաժանմունքի բժիշկ, փոխարինող բուժման ծրագրի համակարգող)։ 

2012 թվականից մինչև 2015 թվականն աշխատել Առողջապահության ազգային ինստիտուտում՝ որպես թմրամիջոցների և կախվածությունների մոնիթորինգի կենտրոնի ղեկավար։ Առողջապահության ազգային ինստիտուտում աշխատելու ընթացքում հեղինակել է իր մասնագիտական ոլորտին վերաբերվող զեկույցներ, վերլուծական նյութեր, գիտական հոդվածներ։

2015 թվականին ընդունվել է Արդարադատության նախարարության քրեակատարողական ծառայություն՝ որպես բժշկական սպասարկման բաժնի գլխավոր մասնագետ, իսկ 2016 թվականից՝ որպես Արդարադատության նախարարության «Դատապարտյալների հիվանդանոց» քրեակատարողական հիմնարկի նարկոլոգիական բաժանմունքի պետ։ 

2018 թվականից մինչև 2025 թվականի հունիս Առողջապահության նախարարի հրամանով եղել է Առողջապահության նախարարության թմրաբանության (նարկոլոգիայի) գծով խորհրդատու։

2019 թվականին վերադարձել է Առողջապահության ազգային ինստիտուտ և շարունակել իր գործունեությունը՝ որպես թմրամիջոցների և կախվածությունների մոնիթորինգի կենտրոնի ղեկավար։ 2019 թվականի հուլիսից եղել է նաև «Իրական աշխարհ, իրական մարդիկ» հասարակական կազմակերպության կողմից իրականացվող «ՄԻԱՎ-ի կանխարգելում թմրամիջոցների ներարկային եղանակով գործածող անձանց շրջանում» ծրագրի համակարգող։ 

2019 թվականի սեպտեմբերից հանդիսանում է նաև Առողջապահության ազգային ինստիտուտի հոգեբուժության ամբիոնի դասախոս։

2019 թվականի հոկտեմբերի 8-ին Առողջապահության նախարարի հրամանով նշանակվել է Առողջապահության նախարարության «Կախվածությունների բուժման ազգային կենտրոն» (նախկինում՝ «Նարկոլոգիական հանրապետական կենտրոն») փակ բաժնետիրական ընկերության տնօրենի ժամանակավոր պաշտոնակատար իսկ 2020 թվականի մայիսի 3-ին՝ տնօրեն և մինչև 2025 թվականի մայիսի 4-ը ղեկավարել է կենտրոնը։  

Նախաձեռնել և իրականացրել է բազմաթիվ ոլորտային բարեփոխումներ։ 

Մասնակցել է թմրամիջոցներին և կախվածություններին վերաբերվող հայաստանյան և միջազգային բազմաթիվ միջոցառումների՝ սեմինարների, դասընթացների, համաժողովների։

Պահեստազորի ավագ լեյտենանտ է։

## Ծանոթագրություններ

Կատեգորիա:Հայ բժիշկներ